A BIZOTTSÁG HATÁROZATA
(2004. július 13.)
a kéknyelv betegséggel kapcsolatos védő- és megfigyelési körzetekről szóló 2003/828/EK határozat módosításáról
(az értesítés a B(2004) 1925. számú dokumentummal történt)
(EGT vonatkozású szöveg)
(2004/550/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv betegség elleni védekezésre és a felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára,
mivel:
(1)
A kéknyelv betegséggel kapcsolatos védő- és megfigyelési körzetekről szóló 2003. november 25-i 2003/828/EK bizottsági határozat (2) a Közösség érintett régióiban fennálló kéknyelvhelyzetre való tekintettel került elfogadásra. Az említett határozat védelmi és felügyeleti zónákat („védelmi zónák”) jelöl ki a különleges járványügyi helyzettel összefüggésben, és meghatározza a 2000/75/EK irányelv szerinti, az állatoknak az említett zónákon belüli és zónákból történő mozgatására vonatkozó kilépési tilalom („kilépési tilalom”) alóli kivételek biztosításának feltételeit.
(2)
2003. október 26-29. között a Járványos Állatbetegségek Nemzetközi Irodája (OIE - Állat-egészségügyi Világszervezet) szimpóziumot rendezett a kéknyelv betegségről. E szimpózium egyik következtetése az volt, hogy az állatok a vírus terjesztésének veszélye nélkül átvihetők egy fertőzött zónából egy kéknyelvmentes zónába, ha az állatokat a szállítás előtt legalább egy hónappal beoltották, feltéve hogy a felhasznált oltóanyag a származási körzetben jelen lévő összes szerotípusra kiterjed.
(3)
E következtetést figyelembe véve, a beoltott állatok szállítására a 2003/828/EK határozatban előírt feltételek a 2003. év utolsó negyedévében fennálló helyzet alapján módosításra kerültek a 2004/34/EK határozat által abból a célból, hogy e szállítások lehetővé váljanak a származási körzeten belüli vírusterjedés vagy a célkörzet vektoraktivitása megszűnésének megkövetelése nélkül. Mindamellett óvintézkedésként a 2004/34/EK határozattal módosított 2003/828/EK határozat ezt a lehetőséget csak országon belüli szállítás esetében biztosította azon területekről, ahol az oltásokat az érintett tagállam illetékes hatósága által jóváhagyott oltási program szerint végrehajtották.
(4)
A 2003-2004 telén végrehajtott harmadik oltási kampány és az összes érintett fertőzött zónán belüli vírusterjedés általános csökkenése után jelenleg lehetséges mérlegelni a beoltott állatok tiltott zónákból történő országon belüli szállítását a származási terület fennmaradt vírusfertőzöttségének figyelembevétele nélkül. Mindamellett óvintézkedésként az állatoknak az érintett tagállam illetékes hatósága által jóváhagyott oltási program szerint beoltott csoportokból kell származniuk, és a felügyeleti program a járványügyileg vonatkozó célterületen nem mutathat ki felnőtt Culicoides imicola-aktivitást.
(5)
A 2003/828/EK határozat 3. cikkének (1) bekezdése rendelkezik az állatok és azok spermájának, petesejtjeinek és embrióinak belföldi szállítására vonatkozó kiviteli tilalom alóli kivételekről, és Franciaország, valamint Olaszország bizonyos védelmi zónáira vonatkozik. Helyénvaló kijavítani, hogy Spanyolország szövegezési hiba folytán nem szerepel a fenti határozat 3. cikkének (1) bekezdésében.
(6)
Emiatt a 2003/828/EK határozatot ennek megfelelően módosítani kell.
(7)
Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/828/EK rendelet az alábbiak szerint módosul:
1.
A 3. cikk (1) és (2) bekezdése helyébe a következő lép:
„(1) Az állatok, spermájuk, petesejtjeik és embrióik I. mellékletben meghatározott tiltott zónák egyikéből történő országon belüli szállítása mentesül a kilépési tilalom alól, feltéve hogy az állatok, spermájuk, petesejtjeik és embrióik megfelelnek a II. mellékletben meghatározott feltételeknek, vagy Spanyolország, Franciaország és Olaszország esetében megfelelnek a (2) bekezdésnek, vagy Görögország esetében megfelelnek a (3) bekezdésnek.
(2) Spanyolországban, Franciaországban és Olaszországban az (1) bekezdésben meghatározott országon belüli szállítás kivételt képez az illetékes hatóság kilépési tilalma alól, ha:
a)
az állatok az illetékes hatóság által jóváhagyott program szerint beoltott csoportból származnak;
b)
az állatokat több mint harminc nappal és kevesebb mint egy évvel a szállítás időpontja előtt oltották be a járványügyileg vonatkozó származási területen jelen lévő vagy valószínűleg jelen lévő szerotípus(ok) ellen;
c)
a vektorfelügyeleti program a járványügyileg vonatkozó célterületen nem mutatott ki felnőtt Culicoides imicola-aktivitást.”
2.
Az I. melléklet helyébe e határozat mellékletének szövege lép.
2. cikk
Ezt a határozatot 2004. augusztus 5-től kell alkalmazni.
3. cikk
E határozat címzettjei a tagállamok.
Kelt Brüsszelben, 2004. július 13-án.